text: ДЕЛЕГИРАН РЕГЛАМЕНТ (ЕС) № 1016/2014 НА КОМИСИЯТА
  от 22 юли 2014 година
  за изменение на приложение II към Регламент (ЕС) № 978/2012 на Европейския парламент и на Съвета за прилагане на схема от общи тарифни преференции
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕС) № 978/2012 на Европейския парламент и на Съвета от 25 октомври 2012 г. за прилагане на схема от общи тарифни преференции и за отмяна на Регламент (ЕО) № 732/2008 на Съвета (1), и по-специално член 5, параграф 3 от него,
  като има предвид, че:
  (1)
  В член 4 от Регламент (ЕС) № 978/2012 („Регламента относно ОСП“) се установяват критериите за предоставяне на тарифни преференции по общия режим на Общата схема от преференции (ОСП).
  (2)
  В член 4, параграф 1, буква а) от Регламента относно ОСП се предвижда, че държава, класифицирана от Световната банка през три последователни години като държава с висок доход или държава с по-висок среден доход, няма да се ползва от преференциите по ОСП. Съгласно член 4, параграф 3 от Регламента относно ОСП обаче член 4, параграф 1, буква а) следва да не се прилага до 21 ноември 2014 г. за държави, които към 20 ноември 2012 г. са парафирали двустранно споразумение за преференциален достъп до пазара.
  (3)
  В член 4, параграф 1, буква б) от Регламента относно ОСП се предвижда, че държава, която се ползва по същество за целия търговски обмен от преференциален режим за достъп до пазара, с който се предвиждат същите тарифни преференции като при ОСП или по-добри, няма да се ползва от преференциите по ОСП.
  (4)
  Списъкът на държавите - бенефициери по общия режим на ОСП, фигурира в приложение II към Регламента относно ОСП. В член 5 от Регламента относно ОСП се предвижда, че всяка година до 1 януари се прави преглед на приложение II, за да се отразят промените във връзка с критериите, установени в член 4. Освен това в посочения член се предвижда, че на дадена държава - бенефициер по ОСП, и на икономическите оператори трябва да се даде достатъчно време за организирано приспособяване към преразгледания статут по ОСП на държавата. Следователно режимът по ОСП трябва да продължи да се прилага в продължение на една година след датата на влизане в сила на промяната в статута на държавата на основание член 4, параграф 1, буква а).
  (5)
  Съгласно Регламент (ЕО) № 1528/2007 на Съвета (2) Република Ботсуана („Ботсуана“), Република Камерун („Камерун“), Република Кот д'Ивоар („Кот д'Ивоар“), Република Фиджи („Фиджи“), Република Гана („Гана“), Република Кения („Кения“), Република Намибия („Намибия“) и Кралство Свазиленд („Свазиленд“) се ползват, наред с други, от преференциален режим за достъп до пазара, с който се предвиждат същите тарифни преференции като при ОСП или по-добри. В съответствие с член 4, параграф 1, буква б) от Регламента относно ОСП тези държави не бяха включени в приложение II, тъй като те вече се ползват от такъв преференциален достъп до пазара.
  (6)
  Горепосочените държави са включени в приложение I към Регламента относно ОСП като държави с право на участие в ОСП.
  (7)
  Съгласно Регламент (ЕС) № 527/2013 на Европейския парламент и на Съвета (3) и считано от 1 октомври 2014 г. Ботсуана, Камерун, Кот д'Ивоар, Фиджи, Гана, Кения, Намибия и Свазиленд вече не попадат в обхвата на режима за достъп до пазара, предвиден в Регламент (ЕО) № 1528/2007. Тези държави са държави с право на участие в ОСП по смисъла на член 2, буква в) от Регламента относно ОСП и считано от 1 октомври 2014 г. отговарят на критериите по член 4 от Регламента относно ОСП. Поради това посочените държави следва да бъдат включени в приложение II към Регламента относно ОСП, като това следва да се прилага от 1 октомври 2014 г.
  (8)
  Ботсуана и Намибия бяха класифицирани от Световната банка като държави с по-висок среден доход през 2011, 2012 и 2013 г. Независимо от това към 20 ноември 2012 г. и двете държави са парафирали, макар и все още да не го прилагат, двустранно споразумение със Съюза за преференциален достъп до пазара, в което по същество за целия търговски обмен се предвиждат същите тарифни преференции като при ОСП или по-добри. От това следва, че член 4, параграф 1, буква а) не се прилага спрямо тези две държави до 21 ноември 2014 г.
  (9)
  В съответствие с член 5, параграф 2, буква а) от Регламента относно ОСП решението за заличаване на държава бенефициер от списъка на държавите - бенефициери по ОСП, започва да се прилага една година след датата на влизане в сила на това решение. Въпреки това вследствие на член 4, параграф 3 от Регламента относно ОСП заличаването на Ботсуана и Намибия не може да породи действие преди 22 ноември 2015 г. С оглед на съгласуваността с годишното актуализиране на приложение II към Регламента относно ОСП заличаването на Ботсуана и Намибия от посоченото приложение следва да породи действие, считано от 1 януари 2016 г. Следователно Ботсуана и Намибия следва да бъдат включени в приложение II към Регламента относно ОСП за периода от 1 октомври 2014 г. до 31 декември 2015 г.,
  ПРИЕ НАСТОЯЩИЯ РЕГЛАМЕНТ:
  Член 1
  Изменения на Регламент (ЕС) № 978/2012
  Приложение II към Регламент (ЕС) № 978/2012 се изменя, както следва:
  а)
  следните държави и съответните им азбучни кодове се вмъкват в съответните колони А и Б:
  BW
  Ботсуана
  CM
  Камерун
  CI
  Кот д'Ивоар
  FJ
  Фиджи
  GH
  Гана
  KE
  Кения
  NA
  Намибия
  SZ
  Свазиленд
  б)
  следните държави и съответните им азбучни кодове се заличават от съответните колони А и Б:
  BW
  Ботсуана
  NA
  Намибия
  Член 2
  Влизане в сила и дата на прилагане
  Настоящият регламент влиза в сила в деня след публикуването му в Официален вестник на Европейския съюз.
  Член 1, буква а) се прилага от 1 октомври 2014 г.
  Член 1, буква б) се прилага от 1 януари 2016 г.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 22 юли 2014 година.